Virallinen lehti nro C 082 , 17/03/1998 s. 0149



KIRJALLINEN KYSYMYS P-2869/97 komissiolle esittäjä(t): Alexandros Alavanos (GUE/NGL) (1. syyskuuta 1997) Aihe: MEDIA II -ohjelma MEDIA II -ohjelmaan liittyen komissiolta tiedustellaan seuraavaa: Miten MEDIA II:n ja erityisesti MEDIA II - kehittäminen ja levitys -ohjelman varoja on käytetty vuonna 1997? Kuinka vilkasta ohjelmaan osallistuminen on ollut? Miksi torjutaan järjestelmällisesti ehdotukset, joihin pienimmät tuottajamaat kuten Kreikka ja Portugali osallistuvat? Millä tavoin ja millaisin kriteerein varmistetaan valintojen tehokkuus ja puolueettomuus? Millaisin perustein yhteistyökumppanit (luennoitsijat, asiantuntijat) valitaan ja miten heille maksetaan? Onko ryhdytty tarpeellisiin toimenpiteisiin, jotta yhteistyökumppaneita voidaan ajoissa vaihtaa? Millä tavoin suojellaan tekijöiden kielellistä ja yleensä kulttuurista omaleimaisuutta? Miten suojellaan todellisia tekijöitä välittäjien keinottelulta? Komission jäsenen Marcelino Orejan komission puolesta antama vastaus (7. lokakuuta 1997) Vuonna 1997 komissio järjesti neljä ehdotuspyyntöä MEDIA II -ohjelman yhteydessä kehittämisen alalla ((EYVL L 321, 30.12.1995. )) (neuvoston päätös 95/563/EY, tehty 22 päivänä joulukuuta 1995). Koska osallistujien määrä oli niin suuri (keskimäärin 1000 hanketta ehdotuspyyntöä kohden), valintamenettely kestää melko kauan. Sen vuoksi vuoden 1997 osalta voidaan tässä vaiheessa ilmoittaa vasta ensimmäisen kehittämisen alan ehdotuspyynnön tulokset. Toisen ja kolmannen ehdotuspyynnön tulokset ovat odotettavissa syyskuun lopulla, neljännen ehdotuspyynnön tulokset joulukuun alussa. Vuonna 1997 järjestettyyn ensimmäiseen kehittämisen alan ehdotuspyyntöön esitetyistä 1 343 hankkeesta 158 tuli valituksi, kun kokonaisrahoitus on 3,5 miljoonaa ecua. MEDIA II -ohjelman käynnistämisestä lähtien komissio on varmistanut, että ohjelman yhteydessä toteutetaan audiovisuaaliselta tuotantokyvyltään heikkoihin jäsenvaltioihin rekisteröityneitä yrityksiä suosivia järjestelmällisiä toimenpiteitä. Lisäksi järjestetään erityisiä tiedotus- ja koulutustapahtumia, jotka on tarkoitettu kyseisten jäsenvaltioiden mahdollisille hakijoille. Näiden pyrkimysten tuloksena MEDIA II -ohjelmaan on esitetty yhä enemmän hankkeita audiovisuaaliselta tuotantokyvyltään heikoista jäsenvaltioista. Huomionarvoista on myös se, että näiden maiden kohdalla valittujen hankkeiden suhteellinen prosenttiosuus on aina suurempi kuin niistä esitettyjen hankkeiden osuus (keskimäärin 30% valittuja hankkeita verrattuna 25%:n kokonaisosuuteen esitetyistä hankkeista). Kahden kysymyksessä mainitun jäsenvaltion osalta (Kreikka ja Portugali) esitettyjen hankkeiden ja valittujen hankkeiden välinen osuus vastaa kaikkien jäsenvaltioiden kokonaiskeskiarvoa (10-12%). Neuvoston päätöksen mukaisesti kaikki hankkeet arvioidaan kunkin ehdotuspyynnön suuntaviivoissa ilmoitettujen valintaperusteiden pohjalta. Komitean jäsenet taas ovat hyväksyneet nämä suuntaviivat ennen niiden julkaisemista. Kaikkien esitettyjen hankkeiden käsittelyn oikeudenmukaisuuden varmistamiseksi komissiota valintamenettelyn aikana avustavat lukijat tai arvioijat valitaan sillä perusteella, millainen taito ja asiantuntemus heillä on arvioida esitettyjen käsikirjoitusten laatua niiden alkukielellä. Eri asiantuntijaraadeissa toimivat asiantuntijat valitaan MEDIA-komitean jäsenten komissiolle esittämistä luetteloista ja heitä kuullaan vuoroperiaatteella.